Peyper blaas in sy tweede eindstrydJaco Peyper (Foto news.com.au) Die ervare Wêreldbeker-skeidsregter Jaco Peyper sal Saterdag in Bloemfontein die man met die fluitjie in die Curriebekereindstryd tussen die Vrystaat Cheetahs en die Blou Bulle wees. Peyper, wat hom toenemend vestig as een van die beste skeidsregters ter wêreld, sal deur Jaco van Heerden en Cwengile Jadezweni ondersteun word. Marius Jonker is die TV-skeidsregter. Dit is Peyper se tweede Curriebekereindstryd. Hy het in 2012 in Durban die Sharks se wedstryd teen die Westelike Provinsie geblaas wat 25-18 deur laasgenoemde gewen is. AJ Jacobs en Vusi Msibi sal onderskeidelik die twee eindstryde tussen die Westelike Provinsie en die Goue Leeus in die nasionale onder 21 en onder 19-kompetisie beheer. Lourens van der Merwe en Paul Mente sal in albei wedstryde die assistente wees en Johan Greeff is die TV-skeidsregter. Die twee junior wedstryde word albei as voorwedstryde in Bloemfontein gespeel